NPP Mmarahyɛbadwafoɔ a wɔyɛ mmarahyɛbadwam dɔmkuo kɛseɛ no de kɔkɔbɔ aba sɛ sɛ wɔampamo Ken Ofori-Atta a ɔyɛ Ↄsoafoɔ a ɔhwɛ Sikasɛm so no a, wɔbɛbɔ afe 2023 sikasɛm ho ntotoeɛ akenkan no agu.
NPP mu mmarayɛfoɔ rekasa wɔ wɔn nhyiamu no ase Benada no, wɔde too dwa sɛ sikasɛm ho adwumayɛ wɔ Ken Ofori-Atta berɛ so nyɛ adeɛ a ɛsɔɔ wɔn ani koraa.
Ne saa nti, mmarahyɛbadwafoɔ no de wɔn nsa ahyɛ ɛdɔm adesrɛ nwoma no ase de resrɛ ɔmanpanin sɛ ɔmpamo Ken Oforo-Atta.
Asante Akim Anaafoɔ fam Mmarahyɛbadwani, Andy Appiah Kubi kaa sɛ; “Yɛde yɛn haw kɛseɛ nam ɔmampanin so ato mmarahyɛbadwam mpanimfoɔ ne amanyɔkuo no mpanimfoɔ anim a yɛnnyaa mmuaeɛ pa biara. Yɛnam saa kwan yi so de yɛn akoma so adeɛ reto dwa sɛ ɔmampanin no nsesa Ↄsoafoɔ a ɔhwɛ Sikasɛm so ne Ↄsoafoɔ a ɔtu Asoɛeɛ a ɛhwɛ sikasɛm so no fo wɔ berɛ a ɔntwentwɛn so bio koraa, sɛdeɛ ɛbɛyɛ a anidasoɔ bɛba sikasɛm afa na ɛde ɔman yi mu sikasɛm a ɛrekɔ fam no asane aba ne nkyi.”
Mmarayɛni no toaa so sɛ; “Seesei ara deɛ, yɛpɛ sɛ yɛde nkra to dwa, na afei yɛde nkra reto dwa sɛ, ɛnkɔsi sɛ wɔbɛma saa nnipa yinom a yɛabobɔ wɔn din no atwe wɔn dibea asane anaa wɔayi wɔn afiri wɔn adwuma no mu no, yɛn mmarahyɛbadwafoɔ a yɛreyɛ nhyiamu yi remfa yɛn ho nhyɛ dwumadie a aban no bɛyɛ anaa ɔsoafoɔ foforɔ bi bɛyɛ ama ɔmampanin no mu.
Yɛgye di sɛ yɛn a yɛte akyire ne dɔmkuo kɛseɛ no mu nnipa a yɛreyɛ nhyiamu yi bɛdi saa asɛm yi so. Yɛreka sɛ, sɛ wɔamma yɛn mmuaeɛ pa wɔ yɛn abisadeɛ no ho a yɛmma sikasɛm ntotoeɛ akenkan no ase, ɛnna yɛmfa yɛn ho nhyɛ ɛho adwentoatoa no mu.”
NPP mmarahyɛbadwafoɔ yi nhyiamu yi baa berɛ a amansan rekasa sɛ Ken Ofori-Atta ntu ne so adeɛ so, a sikasɛm mu ahohiahia nso baeɛ no akyi.
N’akyibɔfoɔ no kyerɛ sɛ wadane sikasɛm no ayɛ no sɛ bɔnka, wei nti ɛho bɛhia sɛ ɔfiri ne dibea no so.
Nanso Ↄmampanin Akufo-Addo rebua dadwene a amanfoɔ de abɛto dwa yi ano no, ɔkaa sɛ Ↄsoafoɔ no abɔ ne ho mmɔden ama no asɔ n’ani pa ara. Ↄne OTEC FM nkasaeɛ mu kyerɛ sɛ nnyinasoɔ biara nni hɔ a ɔde bɛpamo ne nua Ken Ofori-Atta.
Seesei, Ghanafoɔ binom de ha a ɛha wɔn sɛ NPP Mmarahyɛbadwafoɔ mpanimfoɔ no ankɔ nhyiamu a wɔregyina so akasa ama wɔapamo Ↄsoafoɔ yi ase no ato dwa.
Mmarahyɛbadwafoɔ akannifoɔ bi te sɛ dɔmkuo kɛseɛ no kannini, Osei-kyei Mensah-Bonsu ne mmarahyɛbadwafoɔ mpanimfoɔ a wɔaka no ankɔ nhyiamu no ase bi.
Wei ama nnipa adwene ayɛ wɔn ntanta wɔ nokware a ɛwɔ saa ɔfrɛ yi mu; na ebinom mpo kyerɛkyerɛ mu sɛ ɛyɛ amayɔsɛm mu nnaadaa bi kɛkɛ, a wɔpɛ sɛ wɔde dwodwo Ghanafoɔ akoma wɔ sikasɛm mu ahohiahia berɛ hi mu.
